《贺新凉 中秋待月》
清代·周贻繁

风起云开未。好秋宵、琼楼夜锁，素娥犹睡。安得高歌声遏处，涌出冰轮似水。

邀素魄、金尊同醉。莫负团圆诗酒兴，倚雕阑、玉露沾衣袂。

清漏转，暗蛩细。

芳筵索寞嗟无寐。望疏林、朦胧隐见，喜如人意。羽佩珊珊何处是，为逐天风下坠。

云路渺、幽怀谁寄。乞与灵丹劳玉兔，许相携、共作飞升计。

空幻想，困尘累。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。